b'\n_START_ARTICLE_\nGoogle AdWords\n_START_SECTION_\nKainos nustatymas\n_START_PARAGRAPH_\nAdWords leid\xc5\xbeia si\xc5\xablyti kiek norint ma\xc5\xbe\xc4\x85 kain\xc4\x85, bet jei kiti naudotojai pasi\xc5\xablys daugiau, tokios reklamos bus rodoma labai nedaug. Reklamos viet\xc4\x85 laimi daugiausia pasi\xc5\xabl\xc4\x99s naudotojas, ta\xc4\x8diau jis sumoka ne savo pasi\xc5\xablyt\xc4\x85 sum\xc4\x85, bet sum\xc4\x85, kuri\xc4\x85 pasi\xc5\xabl\xc4\x97 antras, \xc5\xa1\xc4\xaf aukcion\xc4\x85 pralaim\xc4\x97j\xc4\x99s naudotojas. Taip naudotojas apsaugomas nuo neproting\xc5\xb3 i\xc5\xa1laid\xc5\xb3. \xc5\xa0i sistema vadinama \xe2\x80\x9eapibendrintu antrosios kainos aukcionu\xe2\x80\x9c._NEWLINE_Naudotojas taip pat nurodo maksimal\xc5\xb3 leistin\xc4\x85 dienos biud\xc5\xbeet\xc4\x85._NEWLINE_AdWords reklama pateikiama greta jai gimining\xc5\xb3 tekst\xc5\xb3 ar paie\xc5\xa1kos termin\xc5\xb3. Kaina nustatoma kiekvienam rakta\xc5\xbeod\xc5\xbeiui ar j\xc5\xb3 deriniui atskirai ir da\xc5\xbeniausiai b\xc5\xabna ma\xc5\xbedaug keliasde\xc5\xa1imt cent\xc5\xb3 u\xc5\xbe lankytoj\xc4\x85, nors gali svyruoti nuo keli\xc5\xb3 cent\xc5\xb3 iki keli\xc5\xb3 doleri\xc5\xb3. AdWords mokama kreditine kortele.\n_START_SECTION_\nReklamos\n_START_PARAGRAPH_\nReklaminiai skelbimai gali b\xc5\xabti tekstiniai ar \xc4\xafvairi\xc5\xb3 format\xc5\xb3 grafiniai. Skelbimus \xe2\x80\x9eGoogle\xe2\x80\x9c turi patvirtinti, nors reikalavim\xc5\xb3 palyginti nedaug (patikrinama gramatika, turinio legalumas). Tekstinius skelbimus galima nesunkiai per kelias minutes sukurti tiesiai AdWords svetain\xc4\x97je. AdWords pateikia \xc4\xafvairi\xc4\x85 rodyt\xc5\xb3 reklam\xc5\xb3 statistik\xc4\x85._NEWLINE_AdWords palyginus gerai pritaikyta vietin\xc4\x97ms reklamoms: skelbim\xc5\xb3 rodym\xc4\x85 galima \xc4\xafjungti ir i\xc5\xa1jungti kiekvienai pasaulio valstybei atskirai. Lankytojo vieta nustatoma pagal jo IP adres\xc4\x85.\n_START_SECTION_\nAdSense tinklas\n_START_PARAGRAPH_\nNaudotojas panor\xc4\x97j\xc4\x99s gali reklamuotis ne tik paie\xc5\xa1kos sistemoje, bet taip pat ir AdSense tinkle, kuriam priklauso labai \xc4\xafvair\xc5\xabs tinklalapiai. \xe2\x80\x9eGoogle\xe2\x80\x9c parenka \xc5\xa1iuos tinklalapius pagal turinio pana\xc5\xa1um\xc4\x85 su reklamos tekstu. Tinklalapio savininkas reklamai skirtoje vietoje \xc4\xafkelia JavaScript komand\xc5\xb3 sek\xc4\x85, kuri potencialiam lankytojui pateikia reklam\xc4\x85. Savininkas pasirenka leistin\xc5\xb3 reklam\xc5\xb3 kiek\xc4\xaf, format\xc4\x85, gali nurodyti draud\xc5\xbeiamus klientus ar temas. U\xc5\xbedirbamas sutartas procentas u\xc5\xbe nuorodomis nusekusius lankytojus reklamuotojo sumok\xc4\x97tos sumos. \xc4\xaeprastame tinklalapyje reklamomis paprastai nuseka tik procento dalys lankytoj\xc5\xb3, nors prastos kokyb\xc4\x97s svetain\xc4\x97se, kur n\xc4\x97ra k\xc4\x85 skaityti j\xc5\xb3 nuseka daugiau. AdSense tinkle reklamuotis \xc5\xbeymiai pigiau, ta\xc4\x8diau jo tinklalapiai gali b\xc5\xabti gana prastos kokyb\xc4\x97s bei reputacijos. AdWords naudotojas mato \xc5\xa1i\xc5\xb3 tinklalapi\xc5\xb3 s\xc4\x85ra\xc5\xa1\xc4\x85 ir gali blokuoti savo reklam\xc4\x85 nepatinkan\xc4\x8diose svetain\xc4\x97se.\n_START_SECTION_\nAtakos\n_START_PARAGRAPH_\nNor\xc4\x97damas padidinti peln\xc4\x85, AdSense svetain\xc4\x97s savininkas kartais m\xc4\x97gina pats sekti savo tinklalapyje esan\xc4\x8diomis reklamin\xc4\x97mis nuorodomis. Taip pat bandoma atakuoti besireklamuojant\xc4\xaf konkurent\xc4\x85, nuolat spragsint pele ant jo reklamos ir taip priver\xc4\x8diant mok\xc4\x97ti u\xc5\xbe \xe2\x80\x9elankytojus\xe2\x80\x9c kurie i\xc5\xa1 ties\xc5\xb3 turiniu nesidomi. \xe2\x80\x9eGoogle\xe2\x80\x9c teigia turinti sud\xc4\x97ting\xc4\x85 toki\xc5\xb3 klasto\xc4\x8di\xc5\xb3 aptikimo sistem\xc4\x85, kuri paprastai apsaugo lankytoj\xc4\x85 nuo nepelnyt\xc5\xb3 i\xc5\xa1laid\xc5\xb3. 2006 metais buvo bylin\xc4\x97jamasi d\xc4\x97l 90 milijon\xc5\xb3 su tokiomis klastot\xc4\x97mis susijusi\xc5\xb3 doleri\xc5\xb3._NEWLINE_2010 metais \xe2\x80\x9eGoogle\xe2\x80\x9c pelnas i\xc5\xa1 AdWords siek\xc4\x97 28 milijardus doleri\xc5\xb3.'